สรุปภาวะตลาดต่างประเทศ ประจำวันที่ 23 ธ.ค. 2564
สรุปภาวะตลาดต่างประเทศ ประจำวันที่ 23 ธ.ค. 2564
24 ธ.ค. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (23 ธ.ค.) ขณะที่ดัชนี S&amp;P500 ปิดทำนิวไฮ โดยได้ปัจจัยหนุนจากการที่นักลงทุนคลายความกังวลเกี่ยวกับไวรัสโควิด-19 สายพันธุ์โอมิครอน หลังผลการวิจัยของหลายสถาบันบ่งชี้ว่าความเสี่ยงของไวรัสโอมิครอนมีน้อยกว่าไวรัสสายพันธุ์เดลตา โดยรายงานดังกล่าวช่วยหนุนหุ้นกลุ่มที่ได้ประโยชน์จากการเปิดเศรษฐกิจ ซึ่งรวมถึงหุ้นกลุ่มสายการบินและกลุ่มโรงแรม
ดัชนีเฉลี่ยอุตสาหกรรมดาวโจนส์ปิดที่ 35,950.56 จุด เพิ่มขึ้น 196.67 จุด หรือ +0.55%, ดัชนี S&amp;P500 ปิดที่ 4,725.79 จุด เพิ่มขึ้น 29.23 จุด หรือ +0.62% และดัชนี Nasdaq ปิดที่ 15,653.37 จุด เพิ่มขึ้น 131.48 จุด หรือ +0.85%
ตลาดหุ้นยุโรปปิดบวกในวันพฤหัสบดี (23 ธ.ค.) ที่ระดับสูงสุดในรอบ 1 เดือน นำโดยหุ้นกลุ่มธนาคาร โดยสัญญาณที่บ่งชี้ว่าผลกระทบของไวรัสโควิด-19 สายพันธุ์โอมิครอนอาจจะรุนแรงน้อยกว่าที่วิตกกันนั้น ได้หนุนความต้องการเสี่ยงซึ่งทำให้อัตราผลตอบแทนพันธบัตรยูโรโซนและพันธบัตรสหรัฐปรับตัวขึ้น
ดัชนี Stoxx Europe 600 ปิดที่ 483.01 จุด เพิ่มขึ้น 4.65 จุด หรือ +0.97%
ดัชนี CAC-40 ตลาดหุ้นฝรั่งเศสปิดที่ 7,106.15 จุด เพิ่มขึ้น 54.48 จุด หรือ +0.77%, ดัชนี DAX ตลาดหุ้นเยอรมนีปิดที่ 15,756.31 จุด เพิ่มขึ้น 162.84 จุด หรือ +1.04% และดัชนี FTSE 100 ตลาดหุ้นลอนดอนปิดที่ 7,373.34 จุด เพิ่มขึ้น 31.68 จุด หรือ +0.43%
ตลาดหุ้นลอนดอนปิดบวกในวันพฤหัสบดี (23 ธ.ค.) โดยปรับตัวขึ้นตามตลาดหุ้นทั่วโลกหลังผลวิจัยสองฉบับบ่งชี้ว่า ผลกระทบของไวรัสโควิด-19 สายพันธุ์โอมิครอนรุนแรงน้อยกว่าสายพันธุ์เดลตา
ดัชนี FTSE 100 ตลาดหุ้นลอนดอนปิดที่ 7,373.34 จุด เพิ่มขึ้น 31.68 จุด หรือ +0.43%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเหนือระดับ 73 ดอลลาร์เมื่อคืนนี้ (23 ธ.ค.) เนื่องจากนักลงทุนคลายความกังวลเกี่ยวกับผลกระทบของไวรัสโควิด-19 สายพันธุ์โอมิครอน หลังมีรายงานความคืบหน้าเกี่ยวกับวัคซีนและยารักษาโรคโควิด-19
ทั้งนี้ สัญญาน้ำมันดิบ WTI ส่งมอบเดือนก.พ. เพิ่มขึ้น 1.03 ดอลลาร์ หรือ 1.4% ปิดที่ 73.79 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.พ. เพิ่มขึ้น 1.56 ดอลลาร์ หรือ 2.1% ปิดที่ 76.85 ดอลลาร์/บาร์เรล
สัญญาทองคำตลาดนิวยอร์กปิดบวกติดต่อกันเป็นวันที่ 2 เมื่อคืนนี้ (23 ธ.ค.) โดยนักลงทุนยังคงเข้าซื้อทองคำในฐานะสินทรัพย์ที่ปลอดภัย ท่ามกลางการแพร่ระบาดของไวรัสโควิด-19 สายพันธุ์โอมิครอน รวมทั้งความกังวลเกี่ยวกับภาวะเงินเฟ้อในสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 9.5 ดอลลาร์ หรือ 0.53% ปิดที่ 1,811.7 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 12.1 เซนต์ หรือ 0.53% ปิดที่ 22.94 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 6.7 ดอลลาร์ หรือ 0.69% ปิดที่ 975.1 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 67.60 ดอลลาร์ หรือ 3.6% ปิดที่ 1956.90 ดอลลาร์/ออนซ์
ดอลลาร์สหรัฐอ่อนค่าลงเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (23 ธ.ค.) หลังสหรัฐเปิดเผยข้อมูลแรงงานที่ซบเซา อย่างไรก็ดี ดอลลาร์อ่อนค่าลงเพียงเล็กน้อย เนื่องจากนักลงทุนขานรับผลการวิจัยเชิงบวกเกี่ยวกับไวรัสโควิด-19 สายพันธุ์โอมิครอน
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.07% แตะที่ 96.0243 เมื่อคืนนี้
ดอลลาร์สหรัฐอ่อนค่าลงเมื่อเทียบกับฟรังก์สวิส ที่ระดับ 0.9180 ฟรังก์ จากระดับ 0.9196 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.2809 ดอลลาร์แคนาดา จากระดับ 1.2843 ดอลลาร์แคนาดา แต่ดอลลาร์แข็งค่าเมื่อเทียบกับเงินเยน ที่ระดับ 114.44 เยน จากระดับ 114.17 เยน
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1333 ดอลลาร์ จากระดับ 1.1331 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3419 ดอลลาร์ จากระดับ  1.3359 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7248 ดอลลาร์ จากระดับ 0.7214 ดอลลาร์